Nyɛ susu nɔ nɛ e fĩ si ngɛ munyu yayamihi nɛ yayami peeli tu kɛ si lɛ . . . ɔ he wawɛɛ.—Heb. 12:3.
Benɛ Paulo tu nyumu kɛ yi nɛ ɔmɛ a he munyu ta a, e tu wa Nyɔmtsɛ Yesu Kristo nɛ e pee nɔ hyɛmi nɔ́ nɛ pe kulaa a he munyu. Hebri Bi 12:2 ɔ tsɔɔ kaa: “Bua jɔmi nɛ a ngɔ kɛ ma e hɛ mi ɔ he je ɔ, e fĩ si ngɛ sɛumi tso ɔ nɔ, nɛ zo pee we lɛ, nɛ e ya hi si ngɛ Mawu matsɛ sɛ ɔ hiɔ nɔ.” Niinɛ, e sa nɛ wa “susu” bɔ nɛ Yesu to e tsui si kɛ na nɔ́ wawɛɛ ɔ he saminya. Kaa bɔ nɛ a pee Yesu ɔ, ni komɛ kaa Antipa kɛ Yesu kaseli kpahi ngmɛɛ we a hemi kɛ yemi ɔ he, enɛ ɔ he ɔ, a gbe mɛ. (Kpoj. 2:13) A ma tle nimli nɛ ɔmɛ si kɛ ya hiɔwe. A ma tle blematsɛmɛ nɛ a ngɛ hemi kɛ yemi ɔ si kɛ ba wami nɛ “hi pe kulaa” a mi. Se nihi nɛ a ma tle mɛ si kɛ ya hiɔwe ɔ, mɛɛ a nɔ́ ɔ maa hi pe blematsɛmɛ ɔmɛ a nɔ́ ɔ. (Heb. 11:35) Benɛ Matsɛ Yemi ɔ bɔni nɔ yemi ngɛ jeha 1914 ɔ se ɔ, a tle anɔkualetsɛmɛ nɛ a pɔ mɛ nu nɛ a gbo ɔ si kɛ ho hiɔwe ya kaa mumi mi adebɔ, nɛ a kɛ Yesu ngɛ adesahi a nɔ yee.—Kpoj. 20:4. w16.10 3:12
Nyɛɛ ya nɔ nɛ nyɛɛ hi nyɛ sibi he wami woe daa ligbi.—Heb. 3:13.
Fɔli komɛ je we a bimɛ ɔmɛ a yi akɛnɛ mɛ hu a fɔli je we a yi gblee ɔ he je. Kaa nɔ hyɛmi nɔ́ ɔ, ní tsuli fuu ngɛ nɛ a nitsumitsɛmɛ je we a yi, enɛ ɔ he ɔ, a deɔ ke a wui mɛ he wami. Ke nɔ ko pee nɔ́ ko nɛ a je e yi ɔ, lɔ ɔ woɔ lɛ he wami. Jehanɛ hu ɔ, wa ma nyɛ maa wo nihi he wami ke wa de mɛ kaa a ngɛ su kpakpahi, aloo ‘wa wo ni nɛmɛ nɛ a hao ɔ he wami.’ (1 Tɛs. 5:14) Hela munyu nɛ a pɔɔ sisi tsɔɔmi ke “he wami womi” ɔ tsɔɔ kaa “o ma ha nɛ nɔ ko nɛ hɛ lɛ kɛ su o he.” Ke waa kɛ wa nyɛmimɛ nyumuhi kɛ yihi pee kake kɛ ngɛ sɔmɔe ɔ, lɔ ɔ haa nɛ wa náa he blɔ kɛ woɔ mɛ he wami. (Fiɛlɔ 4:9, 10) Enɛ ɔ he ɔ, mo bi o he ke: Anɛ i haa nɛ ni kpahi leɔ nɔ́ he je nɛ i suɔ mɛ, nɛ ye bua jɔɔ a he ɔ lo? Loko wa ma ha sane bimi nɛ ɔ heto ɔ, e sa nɛ wa susu abɛ nɛ ɔ he: “Munyu nɛ a tu ngɛ be nɛ sa mi ɔ, hyɛ bɔ nɛ e hi ha!”—Abɛ 15:23. w16.11 1:3-5
Hyɛ bɔ nɛ e hi, bɔ nɛ e ngɛ fɛu, ke nyɛmimɛ pee kake kɛ hi si!—La 133:1.
Mawu tsɔɔ nɔ́ nɛ e maa pee ha e we bi hwɔɔ se. E de ke: “Ma ngɔ nyɛ kɛ ba he kake kaa tohi nɛ kpale ba a tsu mi.” (Mika 2:12) Yehowa gu e gbalɔ Zefania nɔ kɛ de ke: ‘Ma ha je ma amɛ gbi nɛ he tsɔ [nɛ ji anɔkuale nɛ ngɛ Ngmami ɔ mi ɔ]. Mɛ tsuo a maa fa kue ha imi Yehowa, nɛ a maa pee a nya kake kɛ sɔmɔ mi.’ (Zef. 3:9) Hyɛ bɔ nɛ wa bua jɔ ha kaa wa pee kake kɛ ngɛ Yehowa sɔmɔe! E ngɛ heii kaa ga womi nɛ ngɛ Mawu nitsɛ e Womi ɔ mi nɛ Kristofohi nɛ a ngɛ Korinto asafo ɔ, kɛ asafo kpahi a mi ɔ kɛ tsu ní ɔ ha nɛ asafo ɔ he tsɔ, nɛ tue mi jɔmi kɛ kake peemi hi a kpɛti. (1 Kor. 1:10; Efe. 4:11-13; 1 Pet. 3:8) Mwɔnɛ ɔ hu ɔ, a to Yehowa we bi a he blɔ nya, kake peemi ngɛ a kpɛti, nɛ a ngɛ Mawu yi mi tomi ɔ nɛ ngɛ nyakpɛ ɔ fiɛɛe ngɛ je kɛ wɛ. w16.11 2:16, 18